[pic] | KOMMISSIONEN FOR DE EUROPÆISKE FÆLLESSKABER |

Bruxelles, den 2.3.2006

KOM(2006) 93 endelig

2006/0031 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 91/477/EØF om erhvervelse og besiddelse af våben

(forelagt af Kommissionen)

BEGRUNDELSE

BAGGRUNDEN FOR FORSLAGET

Begrundelse og formål

Kommissionen har på Fællesskabets vegne (efter bemyndigelse fra Rådet ved afgørelse af 16. oktober 2001[1]) undertegnet protokollen om bekæmpelse af ulovlig fremstilling af og handel med skydevåben og dele, komponenter og ammunition hertil ("protokollen om skydevåben", herefter benævnt "protokollen"), der er knyttet til De Forenede Nationers konvention om bekæmpelse af grænseoverskridende organiseret kriminalitet[2]. Indføjelsen af en frakoblingsklausul gjorde det muligt at bevare Fællesskabets kompetence ved indgåelsen af denne internationale aftale.

Denne protokol har til formål at fremme, lette og styrke samarbejdet mellem de kontraherende stater for at forebygge, bekæmpe og udrydde ulovlig fremstilling af og handel med skydevåben og dele, komponenter og ammunition hertil (artikel 2). Den indeholder en række artikler (21), der grundlæggende sigter mod at "forhindre ulovlig fremstilling af og handel med skydevåben og dele, komponenter og ammunition hertil". Visse bestemmelser i protokollen indebærer imidlertid, at der i Rådets direktiv af 18. juni 1991 om erhvervelse og besiddelse af våben skal foretages en række tekniske ændringer af begrænset omfang, også selv om protokollen naturligvis tjener et andet formål end direktivet, der kun finder anvendelse på lovlig handel med visse typer våben (med undtagelse af f.eks. krigsvåben) og kun i forbindelse med det indre marked.

Dette forslag berører således ikke de aspekter af protokollen, der ligger uden for anvendelsesområdet for direktiv 91/477, som f.eks. de import- og eksportordninger, medlemsstaterne anvender ved Den Europæiske Unions ydre grænser.

Generel baggrund

Det er vigtigt at præcisere selve begreberne "ulovlig fremstilling og handel med skydevåben og dele, komponenter og ammunition hertil" ved i direktivet at gengive definitionerne på disse aktiviteter, der findes i protokollens artikel 3. Formålet er at sikre klarhed og sammenhæng i lovgivningen og at skabe retssikkerhed.

I forbindelse med bekæmpelsen af organiseret kriminalitet er det ligeledes meget vigtigt at kunne spore skydevåben. De tekniske ændringer, der gøres rede for i det følgende, skal gøre det nemmere at spore de våben, der er omfattet af direktiv 91/477.

Princippet om mærkning af våben ved fremstillingen, dvs. våben, der falder ind under direktivets anvendelsesområde, fremgår således kun indirekte af artikel 4, stk. 2, i direktiv 91/477, hvori nævnes de oplysninger til identifikation af våben, der skal være at finde i våbenhandlernes registre. I protokollen fastsættes der derimod i artikel 8, stk. 1, litra a), et klart mærkningskrav ("mærkning af skydevåben, fremstilling"). Det kan uden videre overføres til direktivet.

Det forekommer ligeledes hensigtsmæssigt at overføre bestemmelsen i protokollens artikel 8, stk. 1, litra c), der indeholder et yderligere krav om mærkning ved overførsel af våben fra statslige lagre med henblik på permanent civil brug, til samme artikel i direktivet.

I samme artikel 4 i direktiv 91/477/EØF forpligtes våbenhandlere (der i henhold til direktivets artikel 1, stk. 2, er "enhver fysisk eller juridisk person, hvis erhvervsmæssige aktivitet helt eller delvis består i fabrikation, handel, ombytning, udlejning, reparation eller ombygning af skydevåben") til i fem år at opbevare deres registre over til- og afgang af våben. For at styrke direktivets sikkerhedsmæssige aspekt bør registrene opbevares i mindst ti år som foreskrevet i protokollen (artikel 7). Det skal endvidere præciseres, at våbenmæglere og -mægling som nævnt i protokollens artikel 15 falder ind under direktivets definition af våbenhandler.

I henhold til protokollens artikel 5 skal de kontraherende stater vedtage lovgivningsmæssige foranstaltninger og andre tiltag, der måtte være nødvendige med henblik på at gøre bl.a. forsætlige handlinger i forbindelse med ulovlig fremstilling og handel med skydevåben strafbare. I direktivet skal ordlyden af de sanktioner, der i givet fald finder anvendelse, derfor skærpes, så de bliver mere effektive.

I bilag I til direktiv 91/477/EØF (afsnit III, litra a)), præciseres det endvidere, at genstande, der normalt ville svare til definitionen af skydevåben, men som er gjort definitivt uegnet til brug ved anvendelse af visse tekniske metoder, ikke betragtes som våben, der falder ind under direktivets anvendelsesområde. Artikel 9 i protokollen indeholder imidlertid visse generelle og mere fuldstændige principper for inaktivering af skydevåben, som det er nødvendigt at indføre i det ændrede direktiv.

Arten af de foreslåede ændringer

Ved de foreslåede ændringer tages der ikke nye problemer op i forhold til direktivets overordnende disponering. Direktivets bestemmelser tilpasses blot til den nye retlige situation, der opstår ved Fællesskabets tiltrædelse af protokollen.

Overensstemmelse med andre EU-politikker og -mål

Forslaget skal navnlig ses i sammenhæng med EU's politik til bekæmpelse af organiseret kriminalitet. Det er en direkte følge af Kommissionens meddelelse om foranstaltninger til at skabe større sikkerhed med hensyn til sprængstoffer, detonatorer, udstyr til fremstilling af bomber og våben - KOM(2005) 329 endelig - hvori det hedder: "Kommissionen [vil] i 2005 foreslå en teknisk ændring af direktiv 91/477 for at integrere de hensigtsmæssige bestemmelser, der kræves i henhold til protokollen vedrørende overførsler inden for EU af de våben, der er omfattet af direktivet".

HØRING AF INTERESSEREDE PARTER OG KONSEKVENSANALYSE

Høring af interesserede parter

Høring er ikke relevant i dette tilfælde, hvor Fællesskabet skal opfylde en international forpligtelse.

Det skal erindres, at forslaget kun berører tekniske aspekter af direktivet. En gruppe af nationale eksperter har som anført nedenfor leveret den tekniske ekspertise i forbindelse med de her omhandlede forslag.

Ekspertbistand

Relevante videnskabelige områder/eksperter

De foreslåede ændringer blev godkendt på EU-plan allerede i forbindelse med forhandlingerne om protokollen. Der er tale om en blandet aftale, som er forhandlet i samråd mellem samtlige medlemsstater og Kommissionen. I ændringerne overtages blot de holdninger, der ligger til grund for indgåelsen af protokollen.

Anvendt metode

Møde den 23. maj 2005 i en uformel gruppe af nationale eksperter om anvendelsen af direktiv 91/477 for at afdække de konsekvenser, tiltrædelsen af protokollen får for direktivets ordlyd.

Væsentligste organisationer/eksperter, der er blevet hørt

Repræsentanter for justits-, indenrigs- og forsvarsministerierne.

Sammendrag af rådgivning, der er modtaget og anvendt

Det er gruppens opfattelse, at de foreslåede tekniske ændringer er nødvendige, så meget desto mere som de følger af en aftale (protokollen), der allerede er forhandlet og indgået.

Hvordan er resultaterne af ekspertbistanden gjort offentligt tilgængelige?

Protokollen er blevet forskriftsmæssigt offentliggjort (jf. referencer ovenfor), og de interesserede parter har ikke tilkendegivet forbehold.

Konsekvensanalyse

En konsekvensanalyse er ikke påkrævet, da der kun er tale om tekniske ændringer, som følger af Fællesskabets internationale forpligtelser, jf. dokumentet "Impact assessment guidelines" (SEK(2005) 791 af 15. juni 2005).

Hvis disse ændringer ikke blev indføjet, ville det bl.a. medføre retsusikkerhed for de erhvervsdrivende og misligholdelse af Fællesskabets internationale forpligtelser.

FORSLAGETS RETLIGE ASPEKTER

Resumé af forslaget

Formålet med forslaget er at definere begreberne ulovlig fremstilling og handel med skydevåben inden for direktivets anvendelsesområde, fastslå nødvendigheden af at mærke skydevåben, forlænge den periode, i hvilken der i henhold til direktivet skal føres registre, præcisere, hvilke sanktioner der finder anvendelse, og indføre de generelle principper for inaktivering af våben, der er fastlagt i De Forenede Nationers protokol.

Retsgrundlag

EF-traktatens artikel 95.

Subsidiaritetsprincippet

Kommissionens tiltag er begrundet i undertegnelsen af protokollen, der i sagens natur indebærer internationale forpligtelser, som skal opfyldes.

Proportionalitetsprincippet

De foreslåede ændringer består kun i at indføje protokollens bestemmelser i direktivet.

Den finansielle og administrative byrde i forbindelse med disse tekniske ændringer er yderst begrænset.

Mærkningen af de pågældende våben foretages således allerede i praksis af de erhvervsdrivende, og registreringen er i vid udstrækning edb-baseret. Til gennemførelsen af de generelle principper for inaktivering kan der vælges mellem mange forskellige teknikker, og fastlæggelsen af de sanktioner, der skal gælde, har ingen finansielle virkninger.

Reguleringsmiddel/-form

Foreslået middel: direktiv

Da den retsforskrift, der skal ændres, er et direktiv, er et andet direktiv det mest egnede juridiske instrument for at sikre formel kontinuitet.

Havde man valgt et andet fællesskabsinstrument eller overladt det til de nationale lovgivninger at foretage de pågældende tilpasninger, ville det have frataget direktivet en del af dets substans og skadet dets kohærens og troværdighed.

Ydermere ville det ikke kunne retfærdiggøres, hvis Fællesskabet, der er part i protokollen, ikke drog de nødvendige konsekvenser i sin interne retsorden.

BUDGETMÆSSIGE KONSEKVENSER

Forslaget har ingen virkninger for Fællesskabets budget.

YDERLIGERE OPLYSNINGER

Forenkling

De offentlige myndigheder i EU kan bl.a. se frem til bedre sporbarhed af våben, der er omfattet af direktivet, tillige med sikkerhed for behørig mærkning og forlængelse af den minimumsperiode, hvori der skal føres registre.

Ophævelse af gældende retsforskrifter

Der er ikke andre gældende retsforskrifter, hvis ophævelse kan komme på tale.

Nærmere redegørelse for forslagets enkelte kapitler og/eller artikler

Findes i afsnittets tredje del "Forslagets retlige aspekter" under "Resumé af forslaget".

2006/0031 (COD)

Forslag til

EUROPA-PARLAMENTETS OG RÅDETS DIREKTIV

om ændring af Rådets direktiv 91/477/EØF om erhvervelse og besiddelse af våben

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 95, stk. 1,

under henvisning til forslag fra Kommissionen[3],

under henvisning til udtalelse fra Det Europæiske Økonomiske og Sociale Udvalg[4],

efter proceduren i traktatens artikel 251[5], og

ud fra følgende betragtninger:

(1) Rådets direktiv 91/477/EØF af 18. juni 1991 om erhvervelse og besiddelse af våben[6] har været en ledsageforanstaltning for det indre marked. Det skaber ligevægt mellem forpligtelsen til at sikre en vis fri bevægelighed for visse skydevåben inden for Fællesskabet og nødvendigheden af at regulere denne frihed ved hjælp af visse sikkerhedsgarantier, som er beregnet på den pågældende type produkter.

(2) Kommissionen har i overensstemmelse med Rådets afgørelse 2001/748/EF af 16. oktober 2001 om undertegnelse på Det Europæiske Fællesskabs vegne af protokollen om bekæmpelse af ulovlig fremstilling af og handel med skydevåben og dele, komponenter og ammunition hertil, der er knyttet til De Forenede Nationers konvention om bekæmpelse af grænseoverskridende organiseret kriminalitet[7], undertegnet nævnte protokol (i det følgende benævnt "protokollen") på Fællesskabets vegne.

(3) Fællesskabets tiltrædelse af protokollen gør det nødvendigt at ændre visse bestemmelser i direktiv 91/477/EØF. Det er nemlig vigtigt at sikre en sammenhængende, effektiv og hurtig gennemførelse af de internationale forpligtelser, der har betydning for direktivet.

(4) Med henblik herpå bør det præciseres, hvad der i dette direktiv forstås ved ulovlig fremstilling og handel med skydevåben og dele, komponenter og ammunition hertil.

(5) I protokollen er der desuden fastsat et krav om mærkning af våben ved fremstillingen og ved overførsel fra statslige lagre med henblik på permanent civil brug, mens der i direktiv 91/477 kun indirekte henvises til mærkningskravet.

(6) Herudover bør den periode, i hvilken der skal føres registre med oplysninger om våben, forlænges til mindst ti år som fastsat i protokollen.

(7) Det bør endvidere præciseres, at våbenmæglere og -mægling som nævnt i protokollens artikel 15 falder ind under direktivets definition af våbenhandler.

(8) I visse alvorlige tilfælde kræver protokollen, at der anvendes strafferetlige sanktioner, og at våbnene konfiskeres. De sanktioner, der er fastsat i direktivet, bør derfor skærpes.

(9) Med hensyn til inaktivering af skydevåben henvises der i afsnit III, litra a), i bilag I til direktivet blot til de nationale lovgivninger. Protokollen indeholder mere eksplicitte generelle principper for inaktivering af våben. Bilag I til direktivet bør derfor suppleres.

(10) Direktiv 91/477/EØF bør derfor ændres i overensstemmelse hermed -

UDSTEDT FØLGENDE DIREKTIV:

Artikel 1

I direktiv 91/477/EØF foretages følgende ændringer:

1) I artikel 1 indsættes efter stk. 2 følgende stykker:

"3. I dette direktiv forstås ved "ulovlig fremstilling" fremstilling eller samling af skydevåben og dele, komponenter og ammunition hertil:

- ved anvendelse af dele og komponenter, der har været genstand for ulovlig handel

- uden licens eller tilladelse udstedt i henhold til national ret af en kompetent myndighed i den medlemsstat, hvor fremstillingen eller samlingen finder sted, eller

- uden mærkning af skydevåbnene ved fremstillingen som krævet i artikel 4, stk. 1.

4. I dette direktiv forstås ved "ulovlig handel" erhvervelse, salg, levering, transport eller overførsel af skydevåben og dele, komponenter og ammunition hertil fra eller gennem en medlemsstats område til en anden medlemsstats område, hvis en af de berørte medlemsstater ikke tillader det i overensstemmelse med dette direktiv, eller hvis skydevåbnene ikke er mærket i overensstemmelse med artikel 4, stk. 1."

2) Artikel 4 affattes således:

"1. For at kunne identificere og spore alle skydevåben kræver medlemsstaterne, at der ved fremstillingen af et skydevåben påsættes dette et unikt mærke, der angiver fabrikantens navn, fremstillingsland eller -sted og serienummer, eller de opbevarer et andet unikt og letanvendeligt mærke bestående af enkle geometriske symboler i kombination med en numerisk eller alfanumerisk kode, som gør det nemt for alle stater at identificere fremstillingslandet.

Medlemsstaterne påser desuden, at der ved overførsel af et skydevåben fra deres statslige lagre med henblik på permanent civil brug påsættes våbnet et passende unikt mærke, der gør det nemt for andre stater at identificere det land, hvor overførslen er foretaget.

2. I det mindste for så vidt angår kategori A og B gør hver medlemsstat udøvelsen på sit område af erhvervet som våbenhandler betinget af en autorisation på grundlag af en kontrol af våbenhandlerens hæderlighed som privatperson og erhvervsdrivende. Når der er tale om en juridisk person, vedrører kontrollen den person, der leder virksomheden. De medlemsstater, der ikke gør udøvelsen af erhvervet som våbenhandler inden for kategori C og D betinget af en autorisation, kræver en anmeldelse.

3. Våbenhandlere skal føre et register over til- og afgang af skydevåben i kategori A, B og C indeholdende de nødvendige oplysninger til identifikation af det pågældende våben, specielt type, mærke, model, kaliber og fabrikationsnummer samt navn og adresse på leverandør og erhverver. De skal opbevare dette register i fem år, selv efter at de er ophørt med deres virksomhed. Medlemsstaterne sikrer opbevarelse af disse oplysninger i mindst ti år."

3) Artikel 16 affattes således:

"1. Medlemsstaterne fastsætter bestemmelser om sanktioner for overtrædelse af de nationale bestemmelser, der er vedtaget i medfør af dette direktiv, og træffer alle nødvendige foranstaltninger til at sikre gennemførelsen heraf. Sanktionerne skal være effektive, stå i rimeligt forhold til overtrædelsernes grovhed og have afskrækkende virkning.

Medlemsstaterne påser i forbindelse med dette direktiv, at enhver forsætlig handling i følgende øjemed betragtes som strafbar:

- ulovlig fremstilling af skydevåben og dele, komponenter og ammunition hertil

- ulovlig handel med skydevåben og dele, komponenter og ammunition hertil

- forfalskning eller ulovlig sletning, fjernelse eller ændring af den mærkning, der er fastsat i artikel 4, stk. 1.

Forsøg på, medvirken ved og tilskyndelse til sådanne overtrædelser skal også betragtes som strafbare handlinger, når de begås forsætligt.

Disse overtrædelser skal straffes med konfiskation som fastsat i artikel 2 i Rådets rammeafgørelse 2005/212/RIA af 24. februar 2005 om konfiskation af udbytte, redskaber og formuegoder fra strafbart forhold.

2. Medlemsstaterne underretter Kommissionen om de i stk. 1 omhandlede bestemmelser senest den dato anført i artikel 2 og meddeler senere ændringer heraf hurtigst muligt."

4) I bilag I foretages følgende ændringer:

a) Afsnit III, litra a), affattes således:

"a) er gjort definitivt uegnet til brug ved en inaktivering, der sikrer, at alle væsentlige dele af skydevåbnet er gjort definitivt ubrugelige og umulige at fjerne, udskifte eller ændre med henblik på reaktivering"

b) Efter første afsnit indsættes følgende afsnit:

"Medlemsstaterne træffer bestemmelser med henblik på at lade de i litra a) omhandlede inaktiveringsforanstaltninger kontrollere ved en kompetent myndighed for at sikre, at de ændringer, der er tilført et skydevåben, gør det definitivt ubrugeligt. Medlemsstaterne sørger for, at der i forbindelse med kontrollen udstedes en attest eller et dokument, der bekræfter skydevåbnets inaktivering, eller at der i dette øjemed påsættes skydevåbnet et klart synligt mærke."

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den [...]. De tilsender straks Kommissionen disse bestemmelser med en sammenligningstabel, som viser sammenhængen mellem de pågældende bestemmelser og dette direktiv.

Bestemmelserne skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne tilsender Kommissionen de vigtigste nationale bestemmelser, som de udsteder på det område, der er omfattet af dette direktiv.

Artikel 3

Dette direktiv træder i kraft dagen efter offentliggørelsen i Den Europæiske Unions Tidende .

Artikel 4

Dette direktiv er rettet til medlemsstaterne.

Udfærdiget i Bruxelles,

På Europa-Parlamentets vegne På Rådets vegne

Formand Formand[pic][pic][pic]

[1] Offentliggjort i EFT L 280 af 24. oktober 2001.

[2] http://untreaty.un.org/English/TreatyEvent2003/index.htm .

[3] EUT C […] af […], s. […].

[4] EUT C […] af […], s. […].

[5] EUT C […] af […], s. […].

[6] EFT L 256 af 13.9.1991, s. 51.

[7] EFT L 280 af 24.10.2001, s. 5.